ครม.อนุมัติใช้เงิน1.67หมื่นล้านเพิ่มทุนไอแบงก์
ครม.ไฟเขียวอัดเงินกองทุนแบงก์รัฐจำนวน 1.6 หมื่นล้าน เพิ่มทุนไอแบงก์ เสนอคลังถือหุ้นใหญ่ 99.7%
5 ก.ย. 2561

ครม.ไฟเขียวอัดเงินกองทุนแบงก์รัฐจำนวน 1.6 หมื่นล้าน เพิ่มทุนไอแบงก์ เสนอคลังถือหุ้นใหญ่ 99.7%
นายอภิศักดิ์ ตันติวรวงศ์ รมว.คลัง เปิดเผยว่า ที่ประชุมคณะรัฐมนตรี (ครม.) อนุมัติการใช้เงินของกองทุนพัฒนาระบบสถาบันการเงินเฉพาะกิจรวม 1.67 หมื่นล้านบาท เพื่อเพิ่มทุนให้ธนาคารอิสลามแห่งประเทศไทย (ไอแบงก์) วงเงิน 1.61 หมื่นล้านบาท และจัดตั้งสถาบันนวัตกรรมและเทคโนโลยีทางการเงิน หรืออินฟินิต (inFinIT) วงเงิน 650 ล้านบาท และเพื่อให้ศูนย์ข้อมูลอสังหาริมทรัพย์ ธนาคารอาคารสงเคราะห์ (ธอส.) ทำโครงการพัฒนาฐานข้อมูลอสังหาริมทรัพย์มือสองจำนวน 31.1 ล้านบาท เพื่อทำระบบรองรับการซื้อขายอสังหาฯ มือสอง และโครงการสินเชื่อที่อยู่อาศัยสำหรับผู้สูงอายุ
นายณัฐพร จาตุศรีพิทักษ์ ที่ปรึกษา รมต.ประจำสำนักนายกรัฐมนตรี กล่าวว่า ก่อนหน้า ครม.ได้อนุมัติงบประมาณปี 2557 เพิ่มทุนให้ 2,000 ล้านบาท ส่วนการอนุมัติเงินจากกองทุนพัฒนาแบงก์รัฐอีก 1.61 หมื่นล้านบาท เพราะไอแบงก์ได้มีการปรับโครงสร้างการเงินและธุรกิจตามนโยบายของคณะกรรมการนโยบายรัฐวิสาหกิจ (คนร.)
ทั้งนี้ ครม.มีมติให้กระทรวงการคลังเพิ่มสัดส่วนการถือหุ้นได้ 99.71% และจะค่อยๆ ลดสัดส่วนการถือหุ้นลงหลังจากมีการกระจายหุ้นไปยังพันธมิตร ที่ไอแบงก์หาเข้ามา โดยประเมินว่า หลังเพิ่มทุนผลดำเนินงานปี 2561 จะมีกำไรสุทธิ 828 ล้านบาท และมีกำไร เพิ่มขึ้นเป็น 1,200 ล้านบาท 2,000 ล้านบาท 2,800 ล้านบาท และ 3,900 ล้านบาท ในปี 2562-2565 ขณะที่กองทุน ต่อสินทรัพย์เสี่ยงจะเพิ่มขึ้นเป็น 8.5% ตามเกณฑ์ จากเดิมที่ติดลบถึง 53% ในปี 2560